মূসা (আ.) আমাকে বললেন, আপনাকে কি নির্দেশ দেয়া হলো? আমি বললাম, দিন ও রাতে পঞ্চাশ ওয়াক্ত নামাজের নির্দেশ দেয়া  হয়েছে। তিনি বললেন, আপনার উম্মত পঞ্চাশ ওয়াক্ত নামাজ দিন ও রাতে পড়তে পারবে না। কারণ, আল্লাহর কসম! আমি আপনার আগে লোকদেরকে পরীক্ষা করেছি এবং বনী ইসরাইলকে কঠিনভাবে যাচাই করেছি। তাই আপনি আপনার পালনকর্তার কাছে ফিরে যান। অতঃপর আপনার উম্মতের জন্য তা হাল্কা করার প্রার্থনা করুন। ফলে আমি ফিরে গেলাম। অতঃপর আমার নামাজ দশ ওয়াক্ত কমিয়ে দেয়া হলো। এমনিভাবে পাঁচবার প্রার্থনা করায় পঞ্চাশ থেকে পাঁচ ওয়াক্ত করা হয়। (বুখারী, মুসলিম, মিশকাত, ৫২৮ পৃষ্ঠা) আনাসের বর্ণনায় আছে, যখন আমি পালনকর্তা এবং মূসার মাঝে ফেরাফেরি করছিলাম তখন একবার  আল্লাহ বললেন, হে মুহাম্মদ এই পাঁচ ওয়াক্ত নামাজ দিন ও রাতে থাকলো। প্রত্যেক নামাজের জন্য দশ নেকী। তাই যে ব্যক্তি প্রতিদিন পাঁচ ওয়াক্ত নামাজ পড়বে তাকে পঞ্চাশ ওয়াক্তের পুণ্য দেয়া হবে। (মুসলিম, ১ম খন্ড, ৯১ পৃষ্ঠা, মিশকাত, ৫২৮ পৃষ্ঠা, মুসান্নাফ ইবনে আবূ শাইবাহ,্ ১৪ খন্ড, ৩০৪ পৃষ্ঠা)। বিশিষ্ট সাহাবী আব্দুল্লাহ ইবনে মাসউদ বলেন, মিরাজের রাতে রাসূলুল্লাহকে (স.) তিনটি জিনিস দেয়া হয়েছিল: ১) পাঁচ ওয়াক্ত নামাজ, ২) সূরা বাকারার শেষাংশ, ৩) তার উম্মতের যে ব্যক্তি কোন জিনিসকেই আল্লাহর সাথে শরীক করে না তার ধ্বংসাত্মক  পাপগুলোকে ক্ষমা করা (মুসলিম, ১ম খন্ড, ৯৬ পৃষ্ঠা, মিশকাত, ৫২৯ পৃষ্ঠা)। (চলবে)